FI Euroopan unionin virallinen lehti L 213/1

KOMISSION ASETUS (EU) 2015/1378,

annettu 11 päivänä elokuuta 2015,

Euroopan parlamentin ja neuvoston asetuksen (EY) N:o 1333/2008 liitteen II muuttamisesta siltä osin kuin on kyse riboflaviinien (E 101) ja karoteenien (E 160a) käytöstä kuivatuissa perunarakeissa ja -hiutaleissa

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon elintarvikelisäaineista 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1333/2008 (1) ja erityisesti sen 10 artiklan 3 kohdan,

sekä katsoo seuraavaa:

(1) Asetuksen (EY) N:o 1333/2008 liitteessä II vahvistetaan unionissa elintarvikkeissa käytettäväksi hyväksyttyjen elintarvikelisäaineiden luettelo ja niiden käyttöä koskevat edellytykset.

(2) Elintarvikelisäaineita koskeva unionin luettelo voidaan saattaa ajan tasalle Euroopan parlamentin ja neuvoston asetuksen (EY) N:o 1331/2008 (2) 3 artiklan 1 kohdassa tarkoitetun yhtenäisen menettelyn mukaisesti joko komission aloitteesta tai asiaa koskevan hakemuksen johdosta.

(3) Tiettyjen väriaineiden käytön hyväksymistä kuivatuissa perunarakeissa ja -hiutaleissa koskeva hakemus jätettiin 23 päivänä kesäkuuta 2014 ja annettiin tiedoksi jäsenvaltioille.

(4) Dehydratoidun perunajauheen väriin vaikuttavat erityisesti raakojen perunoiden eri värisävyt ja prosessoinnin aikana tapahtuvat hapettumisreaktiot. Tällä hetkellä kuivatuissa perunarakeissa ja -hiutaleissa saa käyttää ainoastaan kurkumiinia (E 100), jolla palautetaan kulutukseen tarkoitetun lopputuotteen visuaalisesti hyväksyttävä ilmiasu. Riboflaviinit (E 101) ja karoteenit (E 160a) ovat soveltuvia vaihtoehtoja kurkumiinille, ja niillä pystytään saamaan aikaan sama tekninen vaikutus.

(5) Euroopan elintarviketurvallisuusviranomainen, jäljempänä ’elintarviketurvallisuusviranomainen’, antoi 12 päivänä syyskuuta 2013 lausunnon (3), jossa arvioitiin uudelleen riboflaviinien turvallisuutta elintarvikelisäaineena. Elintarviketurvallisuusviranomainen päätteli, että riboflaviini (E 101(i)) ja natriumriboflaviini-5′-fosfaatti (E 101(ii)) eivät todennäköisesti aiheuta huolta turvallisuudesta nykyisillä hyväksytyillä käyttötarkoituksilla ja käyttötasoilla elintarvikelisäaineena. Lausunnossa ryhmä 04.2 ”Hedelmä- ja vihannesjalosteet”, joka kattaa ryhmän 04.2.6 ”Perunajalosteet”, sisältyi altistusta koskevaan arviointiin. Sen vuoksi riboflaviinien (E 101) käytöllä kuivatuissa perunarakeissa ja -hiutaleissa ei pitäisi olla vaikutusta arvioituun altistumiseen eikä turvallisuutta koskevan uudelleenarvioinnin päätelmiin.

(6) Elintarviketurvallisuusviranomainen antoi 16 päivänä helmikuuta 2012 lausunnon (4), jossa arvioitiin uudelleen karoteenien turvallisuutta elintarvikelisäaineena ja jossa pääteltiin, että (synteettisen) beetakaroteenin ja palmuöljystä, porkkanoista ja levästä saadun beetakaroteenisekoituksen käyttö elintarvikevärinä ei aiheuta huolta turvallisuudesta, edellyttäen että saanti tällaisesta elintarvikelisäaineena ja ravintolisänä käytöstä ei ole suurempi kuin määrä, joka todennäköisesti saataisiin sellaisten elintarvikkeiden säännöllisestä nauttimisesta, joissa näitä aineita esiintyy luonnollisesti (5–10 mg/päivä). Lausunnon mukaan varovaiset altistumista koskevat arviot elintarvikelisäainekäytön osalta olivat alle 5–10 mg/päivä, ja perunajalosteet otettiin huomioon. Sen vuoksi karoteenien (E 160a) käytöllä kuivatuissa perunarakeissa ja -hiutaleissa ei pitäisi olla vaikutusta arvioituun altistumiseen eikä turvallisuutta koskevan uudelleenarvioinnin päätelmiin.

(7) Asetuksen (EY) N:o 1331/2008 3 artiklan 2 kohdan mukaan komissio pyytää elintarviketurvallisuusviranomaiselta lausunnon ennen asetuksen (EY) N:o 1333/2008 liitteessä II esitetyn unionissa hyväksyttyjen elintarvikelisäaineiden luettelon saattamista ajan tasalle, paitsi kun kyseisellä ajan tasalle saattamisella ei todennäköisesti ole vaikutusta ihmisten terveyteen. Koska riboflaviinien ja karoteenien hyväksyminen käytettäväksi kuivatuissa perunarakeissa ja -hiutaleissa on sellainen kyseisen luettelon päivitys, jolla ei todennäköisesti ole vaikutusta ihmisten terveyteen, elintarviketurvallisuusviranomaiselta ei ole tarpeen pyytää lausuntoa.

(8) Sen vuoksi asetuksen (EY) N:o 1333/2008 liitettä II olisi muutettava.

(9) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Muutetaan asetuksen (EY) N:o 1333/2008 liite II tämän asetuksen liitteen mukaisesti.

2 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 11 päivänä elokuuta 2015. Komission puolesta Puheenjohtaja Jean-Claude JUNCKER

(1) EUVL L 354, 31.12.2008, s. 16.

(2) Euroopan parlamentin ja neuvoston asetus (EY) N:o 1331/2008, annettu 16 päivänä joulukuuta 2008, elintarvikelisäaineiden, elintarvike-entsyymien ja elintarvikearomien yhtenäisestä hyväksymismenettelystä (EUVL L 354, 31.12.2008, s. 1).

(3) EFSA:n elintarvikkeiden lisäaineita ja elintarvikkeisiin lisättäviä ravintoaineita käsittelevä lautakunta, 2013. Scientific opinion on the re-evaluation of riboflavin (E 101(i)) and riboflavin-5 -phosphate sodium (E 101(ii)) as food additives (The EFSA Journal 2013;11(10):3357).

(4) EFSA:n elintarvikkeiden lisäaineita ja elintarvikkeisiin lisättäviä ravintoaineita käsittelevä lautakunta, 2012. Scientific Opinion on the re-evaluation of Mixed Carotenes (E 160a (i)) and beta-Carotene (E 160a (ii)) as a food additive (The EFSA Journal 2012;10(3):2593).